Document ID: 32007D0345

ODLOČBA KOMISIJE
z dne 10. maja 2007
o spremembi prilog I in II k Odločbi 2002/308/ES s seznami con in ribogojnic, odobrenih glede ene ali več bolezni rib - virusna hemoragična septikemija (VHS) in nalezljiva hematopoetska nekroza (IHN)
(notificirano pod dokumentarno številko C(2007) 1989)
(Besedilo velja za EGP)
(2007/345/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/67/EGS z dne 28. januarja 1991 o pogojih v zvezi z zdravjem živali, ki urejajo dajanje živali in proizvodov iz ribogojstva na trg (1), ter zlasti členov 5 in 6 Direktive,
ob upoštevanju naslednjega:
(1)
Odločba Komisije 2002/308/ES (2) določa sezname odobrenih con in odobrenih ribogojnic, ki se nahajajo v neodobrenih conah, glede na nekatere bolezni rib.
(2)
Nemčija, Francija in Italija so za nekatere ribogojnice na svojem ozemlju predložile utemeljitve za pridobitev statusa odobrenih ribogojnic v neodobrenih conah glede na virusno hemoragično septikemijo (VHS) in nalezljivo hematopoetsko nekrozo (IHN). Iz predložene dokumentacije je razvidno, da te ribogojnice izpolnjujejo zahteve iz člena 6 Direktive 91/67/EGS. Te ribogojnice torej izpolnjujejo pogoje za pridobitev statusa odobrenih ribogojnic v neodobreni coni in jih je treba dodati na seznam odobrenih ribogojnic.
(3)
Nemčija, Francija in Italija so za nekatere cone na svojih ozemljih predložile utemeljitve za pridobitev statusa odobrenih con glede na VHS in IHN. Iz predložene dokumentacije je razvidno, da te cone izpolnjujejo zahteve člena 5 Direktive 91/67/EGS. Te cone torej izpolnjujejo pogoje za pridobitev statusa odobrenih con in jih je treba dodati na seznam odobrenih con.
(4)
Švedska je za nekatera obalna območja na svojem ozemlju predložila utemeljitve za pridobitev statusa odobrenih con glede na VHS. Iz predložene dokumentacije je razvidno, da ta območja izpolnjujejo zahteve člena 5 Direktive 91/67/EGS. Torej je treba glede na VHS in IHN odobriti celotno ozemlje Švedske.
(5)
Nemčija je uradno sporočila prisotnost bolezni IHN v coni, ki je prej veljala za cono brez navedene bolezni. Zato ta cona v Odločbi 2002/308/ES ne sme več biti navedena kot cona brez bolezni IHN. Vendar po preoblikovanju te cone nekateri deli ostajajo neokuženi z VHS in IHN, medtem ko je druge dele treba šteti za neokužene samo z VHS. Zato je treba seznam odobrenih con ustrezno spremeniti.
(6)
Danska je sporočila, da ena ribogojnica, odobrena glede na VHS and IHN, ne izpolnjuje pogojev za ohranjanje statusa, da bi se lahko štela za ribogojnico brez VHS. Zato se ta ribojnica ne sme več šteti kot ribogojnica brez VHS.
(7)
Finska je uradno obvestila o dokončnem oblikovanju programa za cone brez VHS, ki je bil odobren z Odločbo Komisije 2003/634/ES z dne 28. avgusta 2003 o odobritvi programov za pridobitev statusa odobrenih območij in odobrenih ribogojnic prostih virusne hemoragične septikemije (VHS) in infekciozne hematopoetske nekroze (IHN) rib znotraj neodobrenih območij (3). Iz dokumentacije, ki jo je predložila Finska, je razvidno, da vsa obalna območja na njenem ozemlju, razen območij, zajetih v posebnih ukrepih za izkoreninjenje, izpolnjujejo pogoje za pridobitev statusa odobrenih con in jih je zato treba dodati na seznam odobrenih con v Odločbi 2002/308/ES.
(8)
Italija je uradno obvestila o dokončnem oblikovanju programa za cone brez VHS in IHN, odobrenega z Odločbo 2003/634/ES. Ta cona izpolnjuje pogoje za pridobitev statusa odobrenih con in jo je treba dodati na seznam odobrenih con.
(9)
Odobrene cone in odobrene ribogojnice v neodobrenih conah v Franciji je treba preoblikovati, da bodo bolje odražale geografsko lego in upravne razmere v tej državi članici.
(10)
Odločbo 2002/308/ES je zato treba ustrezno spremeniti.
(11)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Odločba 2002/308/ES se spremeni:
1.
Priloga I se nadomesti z besedilom iz Priloge I k tej odločbi.
2.
Priloga II se nadomesti z besedilom iz Priloge II k tej odločbi.
Člen 2
Ta odločba je naslovljena na države članice.
V Bruslju, 10. maja 2007

Labels: 0
18
6